# Christian Andreas Doppler

Christian Andreas Doppler (Salzburg, 29 de novembre de 1803 - Venècia, 17 de març de 1853), va ser un matemàtic i físic austríac.
Principalment conegut per la seva hipòtesi sobre la variació aparent de la freqüència d'una ona percebuda per un observador en moviment relatiu enfront de l'emissor. Aquest efecte és anomenat efecte Doppler.
Christian Doppler va néixer en el si d'una família austríaca de paletes establerts a Salzburg des 1674. El pròsper negoci familiar va permetre construir una elegant casa a la Hannibal Platz (actualment Makart Platz) a Salzburg que es conserva en l'actualitat i on va néixer Christian Doppler, el qual, a causa de problemes de salut, no va poder seguir la tradició familiar.
Christian Doppler va estudiar física i matemàtiques a Salzburg i Viena. El 1841, després d'uns anys com a professor ajudant a Viena, va començar a impartir classes d'aquestes matèries a la Universitat de Praga. Un any més tard, a l'edat de 39 anys, va publicar el seu treball més conegut en el qual hipotetitzava sobre l'efecte Doppler. Durant els seus anys com a professor a Praga va publicar més de 50 articles en àrees de matemàtiques, física i astronomia. Durant aquest temps no va tenir gran èxit com a professor o com matemàtic amb la notable excepció de l'admiració cap a les seves idees professada per l'eminent matemàtic Bernard Bolzano.
La seva carrera com a investigador a Praga va ser interrompuda per la revolució de març de 1848 i Doppler va haver de deixar la ciutat traslladant-se a Viena. El 1850 va ser nomenat director de l'Institut de Física Experimental de la Universitat de Viena però la seva sempre fràgil salut va començar a deteriorar-se. Poc després, a l'edat de 49 anys, va morir d'una malaltia pulmonar mentre intentava recuperar-se a la ciutat de Venècia.

## Notes i referències

* ↑ Asimov, Isaac. «Doppler, Christian Johann». A: Enciclopedia biográfica de ciencia y tecnología : la vida y la obra de 1197 grandes científicos desde la antigüedad hasta nuestros dias (en castellà). Nueva edición revisada. Madrid: Ediciones de la Revista de Occidente, 1973, p. 284. ISBN 8429270043.
* ↑ Hiebl & Musso, pàgines 33-35.
* ↑ Eden, pàgines 11-12.
* ↑ Hiebl & Musso, pàgina 37.
* ↑ Eden, pàgines 25-26.
* ↑ Schuster, pàgines 33 i ss.
* ↑ Hiebl & Musso, pàgines 47-56.
* ↑ Eden, pàgines 51-53.
* ↑ Eden, pàgines 55-63.
* ↑ Hiebl & Musso, pàgines 57-59.

## Bibliografia

* Eden, Alec. The Search for Christian Doppler (en (anglès)). Springer, 1992. ISBN 978-3-7091-6677-2.
* Hiebl, Ewald; Musso, Maurizio (eds.). Christian Doppler: life and work, principle and applications (en (anglès)). Living Edition, 2007. ISBN 978-3-901585-09-8.
* Roguin, A. «Christian Johann Doppler: the man behind the effect» (en (anglès)). BJR, Vol. 75, Num. 895, 2002, pàg. 615-619. DOI: 10.1259/bjr.75.895.750615. ISSN: 0007-1285.
* Schuster, Peter Maria. Moving the Stars: Christian Doppler, His Life, His Works and Principle, and the World After (en (anglès)). Living Edition, 2005. ISBN 3-901585-05-2.
* Toman, Kurt «Christian Doppler and the Doppler effect» (en (anglès)). EOS, Vol. 65, Num. 48, 1984, pàg. 1193-1194. DOI: 10.1029/EO065i048p01193. ISSN: 2324-9250.

## Enllaços externs

* O'Connor, John J.; Robertson, Edmund F. «Christian Andreas Doppler» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Woodruff, A.E. «Doppler, Johann Christian». Complete Dictionary of Scientific Biography, 2008. [Consulta: 10 setembre 2016].
* Doppler i Mendel, passatge de la història d'aquests científics